MUSEOVIRASTO / MUSEIVERKET	PVM / DATUM	DNRO / DNR		
	22.11.2011	8/000/2011	
				
Oikeusministeriö 
oikeusministerio@om.fi	 	 	 	

 	
VIITE / REFERENS	
Lausuntopyyntönne 4.11.2011, OM 7/021/2004	
	
ASIA / ÄRENDE	
LAUSUNTO LUONNOKSESTA VALTIONEUVOSTON ASETUKSEKSI VESITALOUSASIOISTA	
	
 	Museovirasto on käsitellyt otsikkoasian ja antaa siitä seuraavan lausunnon. 

Valtioneuvoston asetuksella vesitalousasioista on tarkoitus täsmentää 1.1.2012 voimaan tulevan vesilain (587/2011) säännöksiä erityisesti lupamenettelyjen osalta. Vesilain 3 luvussa säädetään luvanvaraisista vesitaloushankkeista. Paitsi hankkeisiin jotka ovat aina luvanvaraisia, lupaa on haettava mm. jos vesitaloushankkeen aiheuttama muutos melkoisesti vähentäisi luonnon kauneutta, ympäristön viihtyisyyttä tai kulttuuriarvoja taikka vesistön soveltuvuutta virkistyskäyttöön. Vesilain 1 luvun 2 §:ssä on viittaus muinaismuistolakiin (295/1963), jota on noudatettava vesilain mukaisissa hankkeissa vesilain ohella. 

Muinaismuistolain nojalla ovat rauhoitettuja kiinteät muinaisjäännökset sekä niistä peräisin olevat esineet. Vesitaloushankkeiden vaikutuspiirissä olevia kiinteitä muinaisjäännöksiä on sekä maalla (esim. ranta-alueilla) että veden alla. Vedenalaisia muinaisjäännöksiä ovat ihmisten tekemät rakennelmat, esimerkiksi väyläesteet sekä siltojen ja laitureiden jäänteet, samoin kuin vähintään sata vuotta vanhat alusten hylyt. Kiinteisiin muinaisjäännöksiin kajoaminen esim. peittämällä vaatii muinaismuistolain mukaisessa menettelyssä myönnetyn luvan. 

Muinaisjäännösten lisäksi vesitaloushankkeiden yhteydessä suojeltavia kulttuuriarvoja liittyy rakennusperintöön ja kulttuurimaisemaan. Rakennusperintö, kulttuurimaisema ja muinaisjäännökset yhdessä voidaan tiivistää käsitteeseen kulttuuriympäristö. 

Lausunnon kohteena olevan asetusluonnoksen 1 §:ssä on tarkoitus säätää lupahakemuksen yleisestä sisällöstä. Pykäläehdotuksessa on kolme momenttia: 1) mitä hakemuksessa on esitettävä, 2) mitä on esitettävä tarpeellisessa laajuudessa ja 3) mitä on esitettävä tarpeen mukaan. 

Museovirasto katsoo, että 1 §:ään tulisi lisätä selvitys hankkeen vaikutuksista kulttuuriympäristöön ja tämän lisäyksen tarkoituksenmukaisin sijainti olisi 2. momentti joko omana kohtanaan tai yhdistettynä olemassa oleviin kohtiin. 

Yhdistettäessä sopivin sijainti olisi 2. momentin 4. kohta, jonka mukaan hakemuksessa on esitettävä tarpeellisessa laajuudessa mm. selvitys hankkeen vaikutuksista ranta-alueisiin sekä rakenteisiin ja laitteisiin. Tätä tarkentaa ehdotuksen 12 §, jonka mukaan hakemuksessa on esitettävä selvitys niistä voimalaitoksista, rakennuksista, silloista, johdoista sekä muista rakennelmista ja laitteista, joihin hankkeen toteuttaminen saattaa vaikuttaa, sekä tarpeelliset tiedot niitä koskevista lupapäätöksistä. 

Sen lisäksi että kulttuuriympäristö lisättäisiin 1 §:ään, olisi 12 §:ssä syytä lisäksi mainita erikseen muinaisjäännökset, koska niihin kajoaminen nimenomaan edellyttää erillistä lupamenettelyä. 

Todettakoon, että 2. momentin 6. kohdassa oleva selvitys kaavoitustilanteesta ei riitä kulttuuriympäristöselvitykseksi, koska kaavoitus ei tältä osin useinkaan ole ajan tasalla tai kattava. 

Jos kulttuuriympäristöä ei huomioida 1 §:n 2. momentissa, tulee se lisätä vähintään 3. momenttiin oman kohtanaan. Tällöin sääntely vastaisi 3. momentin 4. kohdassa mainittuja luonnonsuojelukohteita. Tässäkin tapauksessa muinaisjäännösten huomioiminen 12 §:ssä edellä kuvatuin tavoin olisi ehdottomasti tarpeen.	
		
 	Johtava lakimies           Carolina Ansinn		
		
 	Lakimies                       Matleena Haapala       		

		
		
/MHA/STW	 	
NERVANDERINKATU 13 / NERVANDERSGATAN 13, PL / PB 913, 00101 HELSINKI / HELSINGFORS. PUH / TEL (09) 40 501, FAKSI / FAX (09) 4050 9300, museovirasto.kirjaamo@nba.fi, www.nba.fi